
OBJAVA ZA MEDIJE
30. listopada 2026.

Odabrani konzultanti za izgradnju nizinske pruge

Dana 29. listopada 2026. HŽ Infrastruktura odabrala je najpovoljniju ponudu u postupku javne nabave za Tehničku pomoć za nabavu i provedbu Alliance ugovora za projektiranje i građenje nizinske pruge (Zagreb – Rijeka), odnosno dionica Karlovac – Skradnik i Skradnik – Krasica – Tijani. Odabrana je ponuda zajednice ponuditelja KPMG Croatia d.o.o., PROJEKT JEDNAKO RAZVOJ – CIVITTA d.o.o. i Odvjetničko društvo KALLAY & PARTNERI d.o.o. Vrijednost ponude iznosi 692.500,00 eura (+ PDV). Procijenjena vrijednost nabave iznosila je 1,5 milijun eura (+ PDV).
Alliance ugovor suvremeni je model ugovaranja velikih i složenih infrastrukturnih projekata koji se temelji na partnerstvu između naručitelja i izvođača, čime se želi ubrzati priprema i provedba projekta. Pomoć konzultanata u tom je procesu neophodna jer taj model do sada nije korišten u Hrvatskoj te će projekt nizinske pruge predstavljati prvu primjenu takvog pristupa u nacionalnome infrastrukturnom sustavu. 
Konzultantske usluge obuhvatit će pripremu i provođenje budućih postupaka vezanih uz projektiranje i izvođenje radova, izradu nacrta ugovora te savjetovanje u fazi njegove provedbe. Dionice Karlovac – Skradnik i Skradnik – Krasica – Tijani u fazi su izrade idejnih projekata za ishođenje lokacijske dozvole, što se očekuje u prvoj polovini 2027.

Kontakt za više informacija:
korporativne.komunikacije@hzinfra.hr

